‘เอไอเอ’ชวนจ่ายเบี้ยเพิ่มสู้เงินเฟ้อ
เอไอเอ เปิดทางลูกค้าอัพเกรดกรมธรรม์ ซื้อความคุ้มครองเพิ่มได้อีก 10% หวังสู้เงินเฟ้อ จูงใจคนมีรายได้เพิ่ม
23 ส.ค. 2554

เอไอเอ เปิดทางลูกค้าอัพเกรดกรมธรรม์ ซื้อความคุ้มครองเพิ่มได้อีก 10% หวังสู้เงินเฟ้อ จูงใจคนมีรายได้เพิ่ม
นายรอน แวน โอเยน ประธานเจ้าหน้าที่บริหาร บริษัท อเมริกันอินเตอร์แนชชั่นแนลแอสชัวรันส์ ประเทศไทย (เอไอเอ) เปิดเผยว่า บริษัทได้เปิดตัว “เอไอเอ ไลฟ์ พลัส (AIA Life Plus)” เพื่อเพิ่มสิทธิประโยชน์และเพิ่มทางเลือกให้กับลูกค้าเพิ่มเติม โดยลูกค้าสามารถซื้อความคุ้มครองชีวิตในปีต่ออายุเพิ่มเติมได้อีกปีละ 5% หรือ 10% เพื่อให้สอดคล้องกับรายได้และค่าครองชีพที่เพิ่มมากขึ้น โดยไม่ต้องตรวจหรือแถลงสุขภาพ ซึ่งเบี้ยประกันภัยของสิทธิประโยชน์นี้สามารถนำไปรวมเพื่อหักลดหย่อนภาษีเงินได้บุคคลธรรมดาในวงเงินสูงสุด 1 แสนบาท โดยลูกค้าไม่เสียประโยชน์
“รูปแบบนี้จะช่วยให้ลูกค้ามีวงเงินความคุ้มครองชีวิตที่สอดคล้องกับรายได้ ค่าครองชีพ และอัตราเงินเฟ้อที่เพิ่มสูงขึ้น เอไอเอจึงได้พัฒนาสิทธิประโยชน์ “เอไอเอ ไลฟ์ พลัส” ขึ้น ซึ่งผู้เอาประกันภัยมีสิทธิได้รับความคุ้มครองชีวิตเพิ่มโดยอัตโนมัติตั้งแต่ปีกรมธรรม์ที่ 2 เป็นต้นไป ในอัตราปีละ 5% หรือ 10% ของจำนวนเงินเอาประกันภัยหลัก โดยผู้เอาประกันภัยไม่ต้องยุ่งยากในเรื่องการตรวจสุขภาพหรือตอบคำถามสุขภาพ และยังมีความยืดหยุ่นโดยสามารถหยุดสิทธิประโยชน์นี้ได้นาน 1 ปี” นายโอเยน กล่าว 
อย่างไรก็ตาม ลูกค้าสามารถซื้อสิทธิประโยชน์นี้พร้อมกับกรมธรรม์ 3 แบบที่บริษัทกำหนด ประกอบด้วยแบบเอไอเอตลอดชีพชำระเบี้ยประกันภัย 20 ปี (มีเงินปันผล) แบบเอไอเอตลอดชีพชำระเบี้ยประกันภัย 20 ปี (ไม่มีเงินปันผล) และแบบชำระเบี้ยประกันภัย 10 ปี คุ้มครองครบอายุ 80 ปี พร้อมเงินคืน ณ วันครบสัญญา (มีเงินปันผล)
นายโอเยน กล่าวว่า สำหรับสิทธิประโยชน์ “เอไอเอ ไลฟ์ พลัส” รับประกันบุคคลชายหญิงอายุ 1 เดือนถึง 50 ปี โดยมีระยะเวลาในการชำระเบี้ยประกันภัยเท่ากับระยะเวลาของกรมธรรม์ประกันภัยหลักที่เหลืออยู่ และวงเงินความคุ้มครองชีวิตจะเพิ่มขึ้นโดยอัตโนมัติปีละ 5% หรือ 10% ของจำนวนเงินเอาประกันภัยของกรมธรรม์หลักถึงสูงสุด 100% ของจำนวนเงินเอาประกันภัยหลัก หรือสูงสุดไม่เกิน 30 ล้านบาทต่อคน